SKRIFTLIG FORESPØRGSEL E-2349/99

af Roger Helmer (PPE-DE) til Kommissionen

(13. december 1999)

Om: EU-støttemidler

Hvordan er proceduren for finansiering til eksterne organer (private virksomheder, som har indgået kontrakt med Kommissionen), der forvalter EU-støttemidler?

Hvor mange procent af støttemidlerne går gennemsnitligt til finansieringer af denne art?

Svar afgivet på Kommissionens vegne af Michaele Schreyer

(25. februar 2000)

Eksterne organer, der inden for rammerne af en privatretlig kontrakt yder Kommissionen teknisk eller administrativ bistand i forbindelse med forvaltningen af EU-støttemidler, kan betales på to måder, nemlig enten med et fast beløb, der dækker alle ydelserne, og hvor der ikke kan faktureres Kommissionen yderligere omkostninger (bortset fra udgifter til eventuel ad hoc-revision krævet af Kommissionen), eller i forhold til de enkelte ydelser eventuelt inklusive faste beløb, og hvor der ligeledes kan opkræves refusionsberettigede beløb (transport, udstyr, drifts- og revisionsomkostninger).

Betalingen af ydelserne beregnes på grundlag af de specifikationer, der er vedlagt kontrakten og inden for overslagets grænser. Der skal udstedes en original regning for hver betaling. Refusion af udgifter finder sted på grundlag af originale bilag eller autentiske kopier.

Når udbudsmaterialet giver kontrahenten mulighed for at ansætte eksterne og uafhængige eksperter, opkræves omkostningerne til disse eksperter som et fast beløb pr. faktisk arbejdsdag. Kontrahenten har pligt til at sikre sig, at disse eksperter overholder de samme forpligtelser som hans personale, og han sender Kommissionen en kopi af de aftaler, der er indgået med dem og skal forsikre, at der faktisk er blevet arbejdet i den oplyste tid.

Det fremgik af en intern undersøgelse, der i 1997 blev foretaget af et stikprøveudsnit af kontorer for forvaltningsteknisk bistand, at betalingen af disse eksterne organer tegnede sig for henholdsvis ca. 30 % af de midler, de hjalp med at forvalte eller 3,8 % af det samlede budget for de pågældende programmer. Disse overslag må imidlertid nærmere præciseres, hvis man skal se disse procentsatser i den rette sammenhæng. Oplysningerne vedrørende betalingen af disse eksterne organer er baseret på forpligtelsesbevillinger snarere end betalingsbevillinger, hvilket betyder, at de faktiske omkostninger muligvis er overvurderet. I øvrigt dækker de bevillinger, der disponeres over i forbindelse med kontrakter med disse organer, ofte perioder på over 12 måneder og benyttes således til at betale for ydelser vedrørende forvaltningen af bevillinger for efterfølgende regnskabsår. Dette betyder, at betalingernes andel af bevillingerne for et givent regnskabsår kan være for højt sat.

En del af de kontorer for forvaltningsteknisk bistand, der var omfattet af undersøgelsen, havde ikke til hovedopgave at forvalte EU-støttemidler, men præsterede snarere ydelser til støtte for programmernes gennemførelse som f.eks. kontrol og opfølgning af det enkelte program, afholdelse af konferencer og seminarer, udbredelse af oplysninger vedrørende programmet eller indhentning og behandling af data. Dette er årsagen til, at betalingen af godtgørelser udgør en relativt stor andel af de midler, der forvaltes af disse eksterne organer.

Der foretages ingen særlig sondring i forbindelse med midler til finansiering af EU-støtte.